Catarroja presenta el seu programa per a commemorar el Dia de l'Orgull
14 jun 2021

L'Ajuntament de Catarroja, gràcies a l'impuls de les regidories d'Igualtat i Festes, ha programat una sèrie d'actes per a commemorar el Dia de l'Orgull. Per primera vegada, es festejarà aquesta fita, amb les actuals mesures de seguretat, però amb l'ímpetu reivindicatiu que requereix la jornada que es recorda cada 28 de juny.

“Catarroja Orgullosa, no és només un lema, des de la regidoria d’Igualtat estem treballant incansablement per a promoure tota una sèrie de valors que mitjançant les accions que desenvoluparem amb motiu del Dia de l'Orgull es veuran reflectits, animant a la participació de la ciutadania”, explica Beatriz Sierra, regidora d'Igualtat. “Des del seu naixement la commemoració del Dia de l'Orgull és una jornada festiva, enguany, malgrat les restriccions d'obligat compliment, intentarem mantindre aquest esperit i crec que amb el programa que hem confeccionat l'aconseguirem”, conclou Miquel Verdeguer, regidor de Festes.

Així doncs la commemoració començarà el propi dia 28 de juny, amb la lectura del manifest a la porta de l'Ajuntament a les 18 hores, la col·locació de la pancarta i la batukada que amenitzarà la jornada. El dia 30 de juny tindrà lloc l'habitual Escola de Feminisme, a les 18 hores en el Teatre Auditori. Finalment, el dissabte 3 de juliol, durant tot el dia en el parc del Secanet, tindran lloc tota una sèrie de tallers en el Dia de les famílies, per a finalitzar la jornada amb un espectacle piromusical a les 23 hores.